Կառուցվել է 10-11-րդ դդ., Ախուրյան գետի վրա: Մանուչեի մզկիթի և Մայր տաճարի միջև ընկած հատվածում հին ճանապարհը տանում էր դեպի կամուրջ, որն ամենամեծն էր եղածներից: Պահպանված մնացորդների հիման վրա Թ. Թորամանյանի առաջարկած վերակազմության նախագծի համաձայն կամուրջը եռաչքանի էր: Աջափնյա և ձախափնյա աչքերի ծածկը փայտաշեն էր, շարժական: Անհրաժեշտության դեպքում ձախափնյա աչքի երթևեկային մասը ետ էր քաշվում` կամուրջը դարձնելով անանցանելի: Այս ամենի շնորհիվ Անիի գլխավոր կամրջի կառուցվածքը հնարամիտ կերպով ծառայեցվում էր քաղաքի պաշտպանության շահերին: